**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 31.03.2019, ora 08.00 – 01.04.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 01.04.2019, ora 07.00**

**RÂURI**

Debitele au fost, în general, staționare, exceptând râurile din bazinele hidrografice: Tur, Crasna, Barcău, Crișuri, Mureș (exceptând Arieșul), Bega, Timiș, Bârzava, Caraș, Nera, Cerna, cursul Prutului, cursul mijlociu și inferior al Buzăului și cursul inferior al Jiului, unde au fost în scădere.

Pe râurile din bazinele hidrografice: Vișeu, Iza, Lăpuș, Someșul Mare, Arieș, bazinele superioare ale Bistriței și Moldovei, debitele au fost în creştere uşoară, ca urmare a cedării apei din stratul de zăpadă aferent zonelor montane și propagării.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vişeu, Prahova, bazinele superioare ale râurilor: Someșul Mare, Mureș, Jiu, Cibin, Buzău, Bistrița, Moldova, Suceava și mai mici (sub 30%) pe râurile din bazinele Vedea, Bârlad, pe afluenții Prutului și izolat în bazinele hidrografice: Crasna, Barcău, Crișul Negru, Crișul Alb și bazinul inferior al Argeșului.

Nivelurile pe râuri la stațiile hidrometrice se situează sub **COTELE DE ATENȚIE**.

Debitele vor fi în general staționare, exceptând râurile din bazinele hidrografice: Tur, Crasna, Barcău, Crișuri, Mureș, Bega, Timiș, Bârzava, Caraș și bazinul mijlociu și inferior al Someșului unde vor fi în scădere.

Pe râurile din bazinele hidrografice: Vişeu, Iza, Bistrița, Moldova, Suceava și bazinul superior al Someșului, precum și pe unele râuri mici din estul țării, debitele vor fi în creştere uşoară datorită precipitațiilor lichide prognozate, cedării apei din stratul de zăpadă aferent zonelor montane și propagării.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

Debitul la intrarea în ţară (secţiunea Baziaş) în intervalul 31.03–01.04.2019 a fost în scădere, având valoarea de 5600 m3/s, sub mediile multianuale ale lunilor martie (6700 m3/s), respectiv aprilie (7900 m3/s).

În aval de Porţile de Fier debitele au fost în Gruia – Călărași și relativ staționare pe sectorul Cernavodă – Tulcea.

Debitul la intrarea în ţară (secţiunea Baziaş) va fi în scădere (5500 m3/s).

În aval de Porţile de Fier debitele vor fi în scădere pe sectorul Gruia – Vadu Oii şi relativ staționare pe sectorul Brăila – Tulcea.

**2.** **Situaţia meteorologică în intervalul 31.03.2019, ora 08.00 – 01.04.2019, ora 06.00**

**ÎN ŢARĂ**

Vremea a fost frumoasă și a continuat să se încălzească în toată țara. Cerul a fost mai mult senin, iar vântul a suflat slab și moderat, cu unele intensificări spre sfârșitul nopții pe crestele Carpaților Meridionali și a Carpaților Orientali. Mai era strat de zăpadă la munte, la altitudini de peste 1200 m și măsura în platformele stațiilor meteorologice, până la 219 cm în Masivul Făgăraș (Bâlea Lac). Temperaturile maxime au fost cuprinse între 11 grade la Mangalia și Constanța-Dig și 24 de grade la Băile Herculane. La ora 06.00, valorile termice se încadrau între -3 grade la  Joseni și Miercurea Ciuc și 12 grade la Șiria.

**LA BUCUREŞTI**

Vremea a fost frumoasă și a a continuat să se încălzească. Cerul a fost senin, iar vântul a suflat slab până la moderat. Temperatura maximă a fost de 20 de grade la Afumați și Băneasa și 21 de grade la Filaret, iar la ora 06.00 se înregistrau 1 grad la Băneasa, 4 grade la Afumați și 6 grade la Filaret.

**3. Prognoza meteorologică în intervalul 01.04.2019, ora 08.00 – 02.04.2019, ora 08.00**

**ÎN ŢARĂ**

Vremea va fi mai caldă decât în mod normal la această dată, exceptând nordul țării, unde se va răci față de intervalul anterior, iar valorile termice se vor situa în jurul mediilor climatologice specifice perioadei. Cerul va fi mai mult senin în prima parte a zilei, apoi va prezenta înnorări temporare. Va ploua slab, după-amiaza și seara izolat în jumătatea de est a țării și la munte, iar noaptea pe arii relativ restrânse în vest, centru și sud. La munte, iar spre sfârșitul intervalului posibil și în Transilvania, vor fi precipitații slabe și sub formă de lapoviță și ninsoare. Vântul se va intensifica treptat în cea mai mare parte a țării, dar mai ales în regiunile estice, sud-estice și pe crestele montane, unde trecător vor fi rafale cuprinse în general între 45 și 55 km/h. Temperaturile maxime se vor încadra între 9 grade în nordul Moldovei și 25 de grade în Oltenia și Muntenia, iar cele minime între -3 grade în depresiunile Carpaților Orientali și 10 grade în sud-vestul teritoriului. Izolat va fi brumă în Maramureș și în Moldova.

**LA BUCUREŞTI**

Vremea va fi caldă. Cerul va fi variabil, cu înnorări temporare seara și noaptea, dar condițiile de ploaie reduse. Vântul va sufla slab și moderat, cu unele intensificări după-amiaza și noaptea când la rafală se vor atinge viteze de 40...45 km/h. Temperatura maximă se va situa în jurul valorii de 23 de grade, iar cea minimă va fi de 7...8 grade.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

***Comisariatul Județean Botoșani din cadrul Gărzii Naționale de Mediu*** informează telefonic despre producerea, la data de 31.03.2019, unui incediu la depozitul ecologic Stăuceni (autoaprindere pe frontul de depozitare 3-4 m înălțime, max 30 m lungime) cu degajare de fum în atmosferă. Incendiul a fost stins, în aceeași zi, prin forte proprii.

1. **În domeniul solului şi vegetaţiei**

***Administrația Rezervației Biosferei Delta Dunării*** informează despre producerea, la 31.03.201,9 la ora 10.00, unui incendiu de vegetație uscată (suf), pe raza districtului Ecologic Murighiol, în zona lac Sărături-Murighiol, jud Tulcea. Au ars două hectare de stuf și papură. Incendiul a fost stins, în aceeași zi, la ora 12.50 prin intervenția pompierilor de la ISU Tulcea. Nu s-au înregistrat mortalități la speciile de păsări și reptile.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**